Мелания Павлович

**Мелания Павлович** (*9. октобер 1932—†9. новембер 2002) дипломовани економист, поетеса, театрални аматер, вокална солистка и член хору.

## Биоґрафия
Мелания Павлович (народзена Джуня) ше народзела у Руским Керестуре 9. октобра 1932. року. Оцец Єфрем, ремеселнїк, мац Леона (дзивоцке презвиско Кишпетьо). Младша шестра Гелена. Мелания основну школу (1939–1943) и нїзшу ґимназию зоз малу матуру (1945–1948) закончела у своїм родзеним валалє, а штредню економску школу у Бечею (1948–1951). Економски факултет закончела попри роботи и дипломовала 1972. року. Першу службу достала у Землєдїлскей задруґи *Перши* *май* у Руским Керестуре (1951–1958).

Мелания Джуня ше одала за Янка Павловича и мали сина Звонимира. 

Року 1958. Мелания Павлович ше зоз фамилию преселєла до Нового Саду и предлужела робиц як банкарски службенїк (1958–1967). Кед ше НВП *Руске слово* преселєло до Нового Саду, Мелания Павлович преходзи на роботу до того подприємства и постава руководитель рахунководства аж по одход до старосней пензиї (1967–1989).

У 1995. року Мелания Павлович постала ґдовица. Од того часу ше єй здравє почало вше баржей погоршовац. Пожила ище нєполни седем роки. 

Умарла 9. новембра 2002. року. Похована є на Новим теметове у Новим Садзе.

## Литературна творчосц и аматерска дїялносц
Мелания Павлович писала писнї, кратки приповедки и театрални фалати за дзеци як и поезию за старших. Першу писню *Шорови школяр* обявела у дзецинским часопису *Пионирска заградка* 1947. року. Литературни роботи частейше обявйовала од 1960. року у часопису *Пионирска заградка*, *Змай*, *Hlas ľ udu*, *Pobijeda za mlađe*, *Тик так,* и у *Народних календарох*, у новинох *Руске слово* (у подлїстку *Литературне слово*), од 1970. року почала обявйовац  у часопису *[[Шветлосц (часопис)|Шветлосц]]* поезию за старших. 

Писнї єй прекладани на сербски, українски, словацки, мадярски, македонски, румунски, чески, болгарски, италиянски, турски и словенски язик. Твори єй заступени и у антолоґийох на руским, болгарским и польским язику.

Обявела: Зборнїк поезиї за дзеци *Нїтки* 1971, *Веселинка* 1974 *Сонне бавенє* 1982, Зборнїк поезиї *Габи одходу* 1984, кнїжку приповедкох и сказкох за дзеци *Били жаданя* 1988. року, писнї за дзеци на сербским язику *Веселиште* 1990. року и кнїжку *Яр у моїм шерцу - Пролеће у мом срцу* 1992. року. Свою кнїжку *Розбавене лєто* нє дожила видзиц бо кнїжка вишла у априлу 2003. року а Мелания умарла пол рока пред тим.  

Зоз културно–уметнїцку дїялносцу ше почала занїмац ище як школярка керестурскей нїзшей ґимназиї. През цали час своєй роботней активносци занїмала ше и зоз литературну творчосцу и културно–уметнїцким аматеризмом, особлїво после того як ше преселєла до Нового Саду. Була вецей роки член хору и вокални солиста у КУД *Максим Горки*. У тим периодзе як солиста и у дуету зоз Зденку Орос зняла значне число руских народних писньох, хтори ше и нєшка емитую у руских музичних емисийох Радио Нового Саду.

## Награди и припознаня
За свою вредну роботу на културно–уметнїцким планє достала значне число наградох и припознаньох, спомедзи котрих наведземе лєм значнєйши: Плакета КУД *Максим Горки* за 30 роки активносци, Стриберна плакета АРТ *Дядя* за 25 роки театралней роботи, Награда *Невен* за кнїжку поезиї за дзеци *Веселинка*, Златна значка КПЗ Сербиї, Повеля ССРН Войводини, Искри култури КПЗ Войводини и Орден роботи зоз стриберним венцом (1988).

Мелания Павлович ше опробовала и як автор драмских фалатох и драмских сличкох за дзеци, з найвекшей часци виводзених прейґ радия. Попри тим як драмски аматер, Мелания Павлович у вельким чишлє радио драмох на руским язику, як за дзеци так и за старших, участвовала як интерпретатор рижних улогох.    

### Ориґинални драмски твори за дзеци

* *Розгварка школских стварох*, радио забава, 1974.

* *Вше ци нове дахто пове*, радио забава, 1979.

* *Драга єдней роси*, драмска сличка у стиху, 1982.

* *Свой пан*, драма за дзеци, 1982. (обявена и на македонским 1985.)

* *Ранши розгварки*, драмска сличка (обявена и на мадярским)

* *Заячи совити*, драмска сличка

* *Дарунок билей голубици*, драмска сличка, 1990

* *Ура, ура бабура*, драма за дзеци, обявена з насловом „Вилєт”, 1989

* *Врацени сон*, драма за дзеци, 1993. (обявена и на македонским).

Зоз драмску дїялносцу як ґлумица-аматер почала ше занїмац ище як шклярка керестурскей ґимназиї. Теди одбавела свою першу драмску улогу у театралним фалаце *Майска ноц* М. В. Ґоґоля у режиї єй професора и познатого театралного дїяча Петра Ризнича Дядї.

**ТЕКСТИ ПИСНЬОХ**

## Ґалерия

Файл:I. Oljejarova i M. Pavlovicova u ZLEJ ZENI.jpg|Ирина Олеяр и Мелания Павлович у фалаце Й. С. Поповича *Зла жена* (1968)


## Литература

* Оливера Шиячки: *Здогадованє на Меланию Павлович*, *Studia Ruthenica,* Дружтво за руски язик, литературу и културу, ч. 13, 2008, б. 136.

* Мр Лука Гайдукович: *Мелания Павлович у Едициї „Стражилово”*, *Studia Ruthenica,* Дружтво за руски язик, литературу и културу, ч. 13, 2008, б. 137-14тво 1.

* Дюра Латяк: *Мелания Павлович – як поета, драмски писатель и глумец-аматер*, *Studia Ruthenica,* Дружтво за руски язик, литературу и културу, ч. 13, 2008, б. 142-146.

* Ирина Гарди Ковачевич: *Мудросц бависка, Творчосц за дзеци Меланиї Павлович*, *Studia Ruthenica,* Дружтво за руски язик, литературу и културу, ч. 13, 2008, б. 147-156.

* Владимир Бесерминї: *Мелания Павлович „Нїтки”,*Studia Ruthenica, Дружтво за руски язик, литературу и културу, ч. 13, 2008, б. 157-162.

## Вонкашнї вязи

* Мелания Римар, Мелания Павлович 55 роки зоз ''Заградку'', *Studia Ruthenica,* Дружтво за руски язик, литературу и културу, ч.16, 2011, 63-65.

* Єлисавета Бульовчич Вучетич: Длуго най ше чита - Поетеси Меланиї Павлович за 80. родзени дзень, *Studia Ruthenica,* Дружтво за руски язик, литературу и културу, ч. 20, 2015, б.168

* Мелания Павлович, список текстох за композициї, *Червена ружа 1962-2011, том 2,*  Завод за културу войводянских Руснацох и Дом култури Руски Керестур, Нови Сад, 2014,  б. 521

Катеґория:Руснаци у Сербиї
Катеґория:Керестурци
Катеґория:Службенїки
Катеґория:Писателє
Катеґория:Ґлумци
Катеґория:Шпиваче
Катеґория:Одликовани
Катеґория:Народзени 1932
Катеґория:Умарли 2002
Катеґория:9. октобер
Катеґория:9. новембер